Sosiaali-  ja terveydenhuollon yhteisissä palveluyksiköissä on tärkeä tunnistaa, mistä palvelutehtävästä kulloinkin on kyse ja toimia sen mukaisesti. Asiakas- ja potilastietojen käyttöoikeudet määritellään aina työtehtävän perusteella, ei ammattinimekkeen tai koulutuksen. Lainsäädännön soveltamisen kannalta keskeistä on, että työntekijä ja asiakas ovat tietoisia, milloin kyse on terveydenhuollon toteuttamisesta ja milloin sosiaalihuollosta. Sekä asiakkaan asema että työntekijän roolit, vastuut ja toimivalta ovat erilaiset riippuen siitä, koskeeko toiminta sosiaali- vai terveydenhuoltoa. Asiakkaan ja potilaan oikeuksiin sekä hallintopäätöksiin liittyvät hallinnolliset prosessit on huolella suunniteltava, mikäli tällainen kahta eri palvelutehtävää sisältävä tehtävänkuva tehtäisiin työntekijälle. Tehtävissä on usein erilaiset osaamisedellytykset, minkä vuoksi rooleja voi olla käytännössä vaikea yhdistää.
Sosiaali- ja terveysministeriön arvion mukaan eri roolien ja toimivallan yhdistäminen saman työntekijän työssä on käytännössä vaikeaa ja usein myös mahdotonta.